Panayiotou beweer uitsmyter reël moord op JaydeCosta Panayiotou ondersteun sy seun Christopher in die hof. Foto: ANA Panayiotou word daarvan beskuldig dat hy die moord op Jayde in April verlede jaar georkestreer het. Hy het na bewering Siyoni, ŉ uitsmyter by sy nagklub, betaal om ŉ huurmoordenaar te kry om Jayde te vermoor. Sizwezakhe Vumazonke, die beweerde huurmoordenaar, het Jayde glo met Sinethemba Nenembe se hulp ontvoer en haar vermoor. Panayiotou se regspan het egter Dinsdag, tydens sy derde poging om op borgtog vrygelaat te word, aangevoer daar is teenstrydighede in Siyoni se verklarings wat hy na sy inhegtenisname afgelê het. Volgens Terry Price, Panayiotou se regsverteenwoordiger, is Siyoni deur die polisie aangerand en gedwing om die verklarings af te lê. Siyoni het intussen ŉ staatsgetuie geword. Price wou ook weet waarom Panayiotou se DNS nie op die geld, wat glo vir die huurmoord betaal is, gevind is nie. Volgens hom is Siyoni, sy vriendin en Vumazonke se DNS wel op die geld gevind. “Dit raak nou al hoe duideliker die plan om Jayde te vermoor is deur Siyoni aan die gang gesit vir redes wat net hy sal weet.” Price het ook die ondersoekbeampte, Kanna Swanepoel, se verklaring dat Jayde baie geld uitgegee het en haar man gedwing het om ŉ huis te koop, bevraagteken. “Waar kom Swanepoel aan hierdie inligting?” Panayiotou het intussen ook Dinsdag weer gekla oor die toestande in die St. Albans-gevangenis waar hy aangehou word. Price het aan die hof gesê sy kliënt se ouers, Costa en Fanoula Panayiotou, rou oor Jayde se dood en was baie lief vir haar. “Ons glo sonder twyfel Christopher is onskuldig.” Landdros Abigail Beeton het die saak tot 19 Mei uitgestel. Lees alle vorige berigte oor Christopher Panayiotou op Maroela Media.